Гъунапкъэр зыхъумэхэр
Къэралым и дэнэ щIыпIи хуэдэу, Урысей ФСБ-м и Гъунапкъэхъумэ управленэу КъБР-м щыIэм къулыкъу щезыхьэкIхэм я махуэшхуэр иджыблагъэ ягъэлъэпIащ. Абыхэм я дежкIэ ар махуэшхуэ тIуащIэт: Урысейм и Гъунапкъэхъумэ IэнэтIэр къызэрызэрагъэпэщрэ илъэс 95-рэ, 43-нэ Баракъ-плъыжьзехьэ гъунапкъэхъумэ гупыр (управленэм ипэ итар) Азейрбайджан Республикэм кърашыжу Къэбэрдей-Балъкъэрым и щIыналъэм зэрыщыуврэ илъэс 20 ирикъуащ.
Илъэс къэс а махуэшхуэм зэрешалIэ Хэкум и гъунапкъэхъумэ минхэр. Урысей ФСБ-м и Гъунапкъэхъумэ управленэу КъБР-м щыIэм щекIуэкI махуэшхуэ зэхыхьэм зэхуишэсат гъунапкъэр хъумэнымкIэ къалэным пэрыува щIалэщIэхэр, зи щхьэцыр къетхъуха къулыкъум и ветеранхэри. Абы кърихьэлIащ КъБР-м и унафэщIхэм, Мэзкуу областым и Руз куейм я лIыкIуэхэр, республикэм и хабзэхъумэ, къарузехьэ IэнатIэхэм, жылагъуэ, дин зэгухьэныгъэхэм, къалэ, куей администрацэхэм я унафэщIхэр.
ПыIэ щхъуантIэр зыщхьэрыгъ зауэлIхэр маршым щIэту унафэщIхэмрэ хьэщIэ лъапIэхэмрэ яблэкIащ. Урысейм и гъунапкъэхъумэ къулыкъум лIыхъужьыгъэр и куэдщ. Иджырей щIэблэм япэ итахэр я щапхъэу Iуэхум адэкIэ пащэ. Гъунапкъэхъумэ управленэм и пщIантIэм щагъэува мемориалым деж щызэхуэсащ махуэшхуэм кърихьэлIахэр. Лъэхъэнэ, илъэс зэхуэмыдэхэм, иджырей зэманым зи къалэн зыгъэзащIэу хэкIуэдахэм я фэеплъым пщIэ хуащIу ахэр дакъикъэкIэ щымащ.
АдэкIэ спорт къалэ цIыкIум Гъунапкъэхъумэ управленэм и лэжьакIуэхэм я Iэзагъыр щагъэлъэгъуащ. ИужькIэ хьэщIэхэр губгъуэ пщэфIапIэ зызыубгъуам ирагъэблэгъащ. Махуэшхуэ зэхыхьэр концерткIэ иухащ.
Уэрдокъуэ Идар.
